Ir-Regolament tal-Kummissjoni (KE) Nru 1322/2001
tad-29 ta' Ġunju 2001
li jemenda l-Annessi I u III tar-Regolament tal-Kunsill (KEE) Nru 2377/90 li jistabbilixxi proċedura Komunitarja sabiex tistabbilixxi l-limiti massimi tar-residue mill-prodotti mediċinali veterinarji fil-prodotti ta' l-ikel li joriġinaw mill-annimali
(Test b'relevanza għall-KEE)
IL- KUMMISSJONI TAL- KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kummissjoni (KEE) Nru 2377/90 tas-26 ta' Ġunju 2001 li jistabbilixxi l-proċedura Komunitarja sabiex tistabblixxi l-limiti massimi tar-residue mill-prodotti mediċinali veterinarji fil-prodotti ta' l-ikel li joriġinaw mill-annimali [1], kif l-aħħar emendat bir-Regolament tal-Kummissjoni (KE) Nru 807/1999 [2], u b'mod partikolari l-Artikoli 6, 7 u 8 tiegħu,
Billi:
(1) Skond ir-Regolament (KEE) Nru 2377/90, iridu jiġu stabbiliti progressivament il-limiti massimi tar-residue għas-sustanzi kollha farmakoloġikament attivi li jintużaw fil-Komunità fil-prodotti mediċinali veterinarji maħsuba għalbiex jiġu amministrati lill-annimali li jipproduċu l-ikel;
(2) Il-limiti massimi tar-residue għandhom jiġu stabbiliti biss wara li jsir eżami fil-Kumitat tal-Prodotti Mediċinali Veterinarji tat-tagħrif kollu relevanti dwar is-sigurtà tar-residue tas-sustanza interessata għall-konsumatur tal-prodotti ta' l-ikel li joriġinaw mill-annimali u l-impatt tar-residue fuq l-ipproċessar industrijali tal-prodotti ta' l-ikel.
(3) Filwaqt li jkunu qegħdin jiġu stabbiliti l-limiti tar-residue mill-prodotti mediċinali veterinarji fil-prodotti ta' l-ikel li jorġinaw mill-annimali, huwa meħtieġ illi jiġu speċifikati l-ispeċi ta' l-annimali li fihom jistgħu jkunu preżenti r-residue, il-livelli li jistgħu jkunu preżenti f'kull waħda mit-tessuti tal-laħam relevanti miksuba mill-annimal ittrattat (tessut tal-mira) u n-natura tar-residue li huwa relevanti għas-sorveljanza tar-residue (marker residue).
(4) Għall-kontroll tar-residue, kif stabbilit bil-leġislazzjoni Komunitarja xierqa, il-limiti massimi tar-residue għandhom normalment jiġu stabbiliti għat-tessuti tal-mira fil-fwied jew fil-kliewi. Madanakollu, il-fwied u l-kliewi spiss jiġu mneħħija mill-karkassi li jkunu qegħdin jimxu fil-kummerċ internazzjonali, u l-limiti massimi tar-residue, għandhom ukoll għalhekk dejjem jiġu stabbiliti rigward it-tessuti tal-muskoli jew tax-xaħam.
(5) Fil-każ tal-prodotti mediċinali veterinarji maħsuba għalbiex jintużaw fuq l-għasafar li jbidu, l-annimali li jagħtu l-ħalib jew in-naħal ta' l-għasel, iridu jiġu stabbiliti l-limiti massimi tar-residue għall-bajd, il-ħalib u l-għasel.
(6) Il-florfenikol għandu jiġi mdaħħal fl-Anness I tar-Regolament (KEE) Nru 2377/90;
(7) Sabiex jilħqu jitlestew l-istudji xjentifiċi, it-tul taż-żmien tal-validità tal-limiti tar-residue massimi proviżorji definiti preċedentament fl-Anness III tar-Regolament (KEE) Nru 2377/90 għandu jiġi estiż għaċ-ċefalonju, il-morantel u l-metamiżol.
(8) Il-miżuri pprovduti f'dan ir-Regolament huma skond l-opinjoni tal-Kumitat Permanenti tal-Prodotti Mediċinali Veterinarji,
ADOTTAT DAN IR-REGOLAMENT:
Artikolu 1
L-Annessi I u III mar-Regolament (KEE) Nru 2377/90 qegħdin hawnhekk jiġu emendati kif jidher fl-Anness ta' ma' hawn.
Artikolu 2
Dan ir-Regolament għandu jidħol fis-seħħ fit-tielet jum wara li jiġi ppubblikat fil-Ġurnal Uffiċjali tal-Komunitajiet Ewropej.
Għandu jibda japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Ġunju 2001.